C 431/41

Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2019/C 431/17)

Šī publikācija dod tiesības izteikt iebildumus pret grozījumu pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam trīs mēnešu laikā pēc šīs publikācijas datuma.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“KAKI RIBERA DEL XÚQUER”

ES Nr.: PDO-ES-02288 – 9.2.2017.

ACVN (X) AĢIN ( )

1. Pieteikuma iesniedzēja grupa un tās likumīgās intereses

Consejo Regulador de la Denominación Geográfica Protegida “Kaki Ribera del Xúquer”

Plaça del País Valencià,7.- 46250 Alcudia (Valencia), España

Tālr. +34 962997702

E-pasts: d.o.kaki@kakifruit.com

ACVN “Kaki Ribera del Xúquer” regulatora padomei ir likumīgas intereses specifikācijas grozīšanas procedūrā, jo tā ir minētā ACVN kontroles struktūra, kas apstiprināta ar standartu UNE-EN ISO/IEC 17065. Tās sastāvā ietilpst hurmas ražotāji no noteiktā apgabala, un tā veic arī pasākumus produkta reklamēšanai un izplatīšanai.

2. Dalībvalsts vai trešā valsts

Spānija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☒ Ģeogrāfiskais apgabals

☐ Izcelsmes apliecinājums

☒ Ražošanas metode

☒ Saikne

☐ Marķējums

☐ Cits [norādīt]

4. Grozījuma vai grozījumu veids

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījumi

1. Pirmais grozījums ir ģeogrāfiskā apgabala paplašināšana, iekļaujot šādas pašvaldības: Picassent, Alcàsser, Cotes, Xàtiva, La Llosa de Ranes, Rotglà i Corberà, Llocnou d’En Fenollet, Bartxeta, Genovés, Benigànim, Quatretonda, Llutxent un La Pobla del Duc .

Kopš 1998. gada, kad Valensijas (Valencia) reģiona valdības (Generalitat Valenciana) Lauksaimniecības, zivsaimniecības un pārtikas rūpniecības ministrija uzsāka cilmes vietas nosaukuma “Kaki Ribera del Xúquer” reģistrācijas procedūru un pēc tam 2002. gadā publicēja šo ACVN Eiropas Savienības Oficiālajā Vēstnesī, hurmas audzēšana noteiktajā ģeogrāfiskajā apgabalā Valensijas (Valencia) provincē strauji paplašinājās. Ražošanas apjoms, kas 1997. gadā bija tikai 4 000 tonnas, palielinājās un pēdējā sezonā – 2015. gadā – sasniedza vairāk nekā 200 000 tonnas ar visām no tā izrietošajām ekonomiskajām un sociālajām sekām.

1998. gadā, kad tika izveidota regulatora padome, hurmas audzēšana notika tikai ierobežotā Riberas (Ribera) apgabalā, kur šī ražošana bija izvērsta tikai piecu pašvaldību teritorijā. Taču gadu gaitā šī audzēšana ir strauji attīstījusies un izplatījusies pa visu Riberas apgabalu un apkaimes pašvaldībām.

Pamatojoties uz oficiālajiem datiem, kas pieejami no 2002. gada, hurmas audzēšanas platība Valensijas provincē faktiski no nedaudz vairāk kā 1 900 ha ir palielinājusies līdz vairāk nekā 14 659 ha 2015. gadā. Kaut arī ražošana galvenokārt notiek Riberas apgabala pašvaldību teritorijā, tā ir izplatījusies arī blakus esošo pašvaldību teritorijā, kur ir tādas pašas augsnes un klimata īpašības kā aizsargātajā apgabalā.

Hurma šajās pašvaldībās tiek audzēta jau vairāk nekā desmit gadus un apmierinošā veidā, jo minētais kultūraugs ir pielāgojies apstākļiem attiecīgajā teritorijā, tāpat kā pašvaldībās, uz kurām jau attiecas šis ACVN, un tur izaudzētajiem augļiem ir tādas pašas fizikāli ķīmiskās un organoleptiskās īpašības.

Tādēļ tiek ierosināts paplašināt teritoriju, uz kādu attiecina šo aizsargāto cilmes vietas nosaukumu, lai reaģētu uz hurmas audzēšanas teritorijas paplašināšanos un hurmas pielāgošanos apstākļiem dažās pašvaldībās, jo tās kvalitāte ir pietiekama un nodrošina to, ka minēto pašvaldību teritorijā izaudzētās hurmas īpašības ir identiskas tās hurmas īpašībām, kas tiek audzēta jau teritorijās, uz kurām attiecas šis aizsargātais nosaukums. Šāda paplašināšana varētu būt par iemeslu tam, ka tās produkcijas apjoms, uz kuru pašlaik attiecas ACVN, palielinās par ne vairāk kā 20 %..

Klimatiskie apstākļi pašvaldībās, kuras tiek ierosināts iekļaut noteiktajā apgabalā, ir līdzīgi apstākļiem to pašvaldību teritorijās, kurās pašlaik ražo ar šo ACVN apzīmēto produktu, un saražotā hurma ir identiska tai, uz kuru jau attiecas šis ACVN. Turklāt pašvaldību sarakstam, uz kurām attiecas šis aizsargātais nosaukums, tiek pievienota arī Kotas (Cotes) pašvaldība – kļūdas dēļ tā netika iekļauta šajā sarakstā, kad tika izstrādāta sākotnējā specifikācija, lai gan tā ir viena no Riberas Altas pašvaldībām un to ieskauj pašvaldības, kas tika iekļautas pirmās specifikācijas sākotnējā sarakstā.

No otras puses, tāpat kā punktā par ģeogrāfisko apgabalu, ir svītrots šāds teikums: “Audzēšanai izmantotā platība apgabalā, uz kuru attiecas šis aizsargātais nosaukums, ir aptuveni 2 300 ha, un no tiem gandrīz 11 800 ha ir reģistrēti”.

Šajā punktā jāiekļauj tikai tās pašvaldības, uz kurām attiecas cilmes vietas nosaukums. Apstrādāto hektāru skaits – neatkarīgi no reģistrēšanas vai nereģistrēšanas kontroles struktūrā – ir mainīgs, tādēļ specifikācijā tas nav jānorāda.

2. Otrais grozījums attiecas uz precizējumiem punktā, kas ietver produkta aprakstu . Proti, teikums “Nosūtīšanas brīdī hurmai jābūt ar zieda kausu un kātiņu” tiek aizstāts ar teikumu “Nosūtīšanas brīdī hurmai jābūt ar zieda kausu un ar vai bez kātiņa”.

Specifikācijas 2. punktā “Produkta apraksts” ir noteikts, ka hurma jānosūta “ar zieda kausu un kātiņu”. Tomēr tās pašas specifikācijas 5. punktā “Produkta ražošana” ir noteikts, ka “ražas novākšanas laikā kātiņu nogriež tā, lai zieda kauss paliek pie augļa”, un šī redakcija ir identiska publicētā vienotā dokumenta redakcijai. Tas var maldināt, jo, no vienas puses, rada iespaidu, ka kātiņam ir jāpaliek, bet, no otras puses – ka tam jābūt nogrieztam.

Tādējādi, lai izvairītos no nepareizas interpretācijas, specifikācijas 2. punktā “Produkta apraksts” vārdi “ar zieda kausu un kātiņu” ir aizstāti ar vārdiem “ar zieda kausu un ar vai bez kātiņa” atbilstoši tam, ka ražas novākšanas laikā kātiņu var nogriezt vairāk vai mazāk īsu, nepārsniedzot zieda kausa malu, lai nepieļautu pārējo augļu sadurstīšanu ražas novākšanas kastēs. Jāpiebilst, ka daļa kātiņa atrodas zem hurmas augšējās daļas, jo šajā zieda kausa zonā atrodas padziļinājums, salīdzinot ar augļa augšdaļu, tomēr ir ieteicams pilnībā noņemt kātiņu, lai ražas novākšanas laikā neradītu bojājumus citiem augļiem.

3. Trešais grozījums attiecas uz šāda teikuma svītrošanu no produkta apraksta : “Nosūtīšanas laikā hurmai jābūt bez neraksturīgas smakas un/vai garšas”.

Ar to tiek ierosināts novērst šāda veida augļiem samērā reti sastopamu parādību, jo “neraksturīga smaka” var veidoties tikai pūšanas vai fizioloģisku izmaiņu procesos, kas ir viegli konstatējami, un šīs problēmas jau risina kvalitātes standarti. Vārdi “neraksturīga garša” nozīmē, ka būtu jāveic augļu garšas pārbaudes, bet tām nav jēgas, jo arī “neraksturīgu garšu” var radīt tikai tādas izmaiņas augļos, kas ir saistītas ar patoloģijām vai fizioloģiskiem traucējumiem un ir viegli nosakāmas ar neapbruņotu aci.

Aspekti, kas nodrošina produkta kvalitāti, jau tiek pārbaudīti to pārbaužu laikā, kuras veic gan kontroles struktūra, gan uzņēmēji. Šo vārdu svītrošana ļaus novērst neskaidrības attiecībā uz minētā produkta kontroles un sertifikācijas pārbaudēm.

4. Ceturtais grozījums paredz pievienot šādus vārdus: “kā arī tie, kas ir pieņemami attiecībā uz nestandarta augļiem”. Konkrētāk, punktā par produkta aprakstu šie vārdi tiek divreiz pievienoti tajā daļā, kur definētas pieļaujamās nepilnības.

Papildus analītiskajiem faktoriem produkta aprakstā ir minēti produkta aprakstošie raksturlielumi, un starp tiem ir norādītas arī pieļaujamās maznozīmīgās nepilnības. Tādējādi maksimālais lielums ir pieļaujams attiecībā uz estētiskām nepilnībām – gan apaļiem, gan taisnstūrveida augļiem. Tomēr nepilnību veidi ir dažādi (gan apaļiem, gan taisnstūrveida augļiem), un katram no šiem veidiem ir atšķirīgi robežlielumi. Sīkāk šī klasifikācija ir izklāstīta ACVN “Kaki Ribera del Xúquer” kvalitātes rokasgrāmatā.

Augļu un dārzeņu kvalitātes standarti paredz vairākas šķiras (augstākā labuma, I, II utt.). Katrā šķirā ir atļauts (ierobežots) parametriem neatbilstošu augļu skaits. Šie augļi tiek apzīmēti kā “nestandarta augļi”.

Ar šo grozījumu ievieš atkāpes robežlielumus nestandarta augļiem. Šis precizējums nosaka robežlielumus, kādi specifikācijā tiek paredzēti maznozīmīgām nepilnībām, un sniedz atsauci uz cilmes vietas nosaukuma kvalitātes rokasgrāmatu, kurā tiek sīki aprakstītas dažādas nepilnības, kādas ir pieļaujamas augļos, kā arī pieļaujamos robežlielumus katram nepilnību veidam. Šie kvalitātes standarti un esošie kvalitātes standartu paraugi attiecas uz nestandarta augļiem, proti, tiem augļiem, kuri neatbilst noteiktajiem robežlielumiem un kuriem regulatora padomes izstrādātie kvalitātes standarti arī paredz ierobežojumus.

Tiek ierosināts pievienot vārdus “kā arī tie, kas ir pieņemami attiecībā uz nestandarta augļiem”, lai izvairītos no patvaļīgas šā aspekta interpretācijas un kvalitātes standartos skaidri norādītu pieļaujamos procentuālos īpatsvarus. Turklāt neprecizitātes specifikācijā var izraisīt nepareizu interpretāciju kontroles un sertificēšanas procesā, un šis aspekts nebija norādīts specifikācijā, bet tikai kontroles struktūras kvalitātes standartos, tāpēc tika atzīts par lietderīgu saskaņot abus minētos dokumentus.

5. Piektais grozījums attiecas uz punktu “ Produkta ražošana” un paredz atjaunināt hurmas ražas novākšanas datumus.

Patiesi, šajā punktā iepriekš bija norādīts: “Ražu novāc laikā no septembra beigām līdz novembra sākumam”. Jaunā redakcija tagad nosaka: “Ražu parasti novāc, sākot no septembra beigām, un ražas novākšana var turpināties līdz decembra beigām vai janvāra sākumam”.

Kopš šā ACVN pirmās reģistrācijas klimatisko apstākļu pārmaiņas un šā kultūrauga audzēšanas metožu attīstība ir pagarinājusi hurmas ražas novākšanas periodu. Tādēļ praksē jau vairākus gadus hurmas audzēšanas sezona ieilgst līdz decembra beigām vai pat janvāra sākumam, un šīm pārmaiņām jāparādās arī specifikācijā.

6. Sestais grozījums attiecas uz punktu “ Saikne” un jo īpaši uz daļu, kas saistīta ar dabas apstākļiem, kuri aizsargātajam apgabalam, uz kuru attiecas aizsargātais nosaukums, piešķir īpašu raksturu.

Konkrēti, teikumu “Ribera del Xúquer ir Valensijas provinces dabas reģions, kuru ieskauj plaša kvartāra periodā veidojusies ieleja vai aluviālais līdzenums, kuru šķērso upe Júcar (valensiešu dialektā Xúquer) un tās pieteka Magro” svītro un aizstāj ar šādiem teikumiem: “Ribera del Xúquer ir plaša teritorija, kas aptver gan Ribera Alta, gan Ribera Baixa pašvaldība, kā arī apkārtējās pašvaldības, kuru teritoriju šķērso upe Júcar (valensiešu dialektā Xúquer) un tās pietekas. Tā atrodas Valensijas provincē, un to ieskauj plaša kvartāra periodā veidojusies ieleja vai aluviālais līdzenums, kuru šķērso upe Xúquer un tās pieteka Magro.”

Pirmais grozījums ierosina specifikācijā pievienot vairākas pašvaldības. Specifikācijas punktā, kas attiecas uz saikni, tiek minēti dabas apstākļi un raksturots ar šo ACVN apzīmētā produkta ražošanas ģeogrāfiskais apgabals. Loģiski, ka arī punktā, kas attiecas uz saikni, jāiekļauj norāde uz paplašināto teritoriju, uz kādu attiecas šis aizsargātais nosaukums, tādēļ aizsargājamā apgabala apraksts tiek pārformulēts, lai tas atbilstu jaunajam apgabalam, uz kuru attiecas šis pieteikums, iekļaujot arī jaunās pašvaldības.

VIENOTS DOKUMENTS

“KAKI RIBERA DEL XÚQUER”

ES Nr.: PDO-ES-02288 – 9.2.2017.

ACVN (X) AĢIN ( )

1. Nosaukums

“Kaki Ribera del Xúquer”

2. Dalībvalsts vai trešā valsts

Spānija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Produkts ir hurma (Diospyros kaki), kas pieder pie ‘Rojo Brillante’ šķirnes un patērējama svaigā veidā. Tā ir oga, kas parasti veidojas partenokarpijas ceļā; tā kā apputeksnēšana nenotiek, šim auglim nav sēklu.

Augļa īpašības. Ievākšanas laikā tas ir oranždzeltenā krāsā, nogatavojies tas kļūst koši sarkans. Tā miza ir diezgan lipīga un vidēji bieza. Mīkstums ir stingrs, augļa novākšanas brīdī tas ir oranžsarkanā krāsā, bet, auglim nogatavojoties, mīkstums kļūst koši sarkans. Tā garša ir rūgta, bet, auglim nogatavojoties, tā kļūst salda; hurma šķērsgriezumā ir apaļa, garengriezumā – nedaudz iegarena.

Nosūtīšanai paredzētiem augļiem jābūt šādiem:

— veseliem,

— ar zieda kausu un ar vai bez kātiņa,

— neskartiem (augļi, kuru mīkstums ir bojāts vai iepuvis, tiek izbrāķēti),

— tīriem, praktiski bez redzamiem svešķermeņiem,

— bez neraksturīga virsmas mitruma.

Ar šo cilmes vietas nosaukumu aizsargātās hurmas diametram jābūt vismaz 61 mm.

Augļu mīkstums nedrīkst būt iebojāts, nelieli estētiska rakstura mizas bojājumi, kuri neietekmē produkta vispārējo stāvokli, kvalitāti, uzglabāšanu vai tā noformējumu iepakojumā, ir pieļaujami šādās robežās:

— garenu vai taisnstūra estētiska rakstura iebojājumu (kas nekādā veidā neietekmē augļa mīkstumu) kopējais laukums nepārsniedz 1 cm2. Maksimālā pieļaujamā atkāpe ir 2 cm2 un nekad nepārsniedz 20 % augļa. Abos gadījumos ar aizsargāto cilmes vietas nosaukumu “Kaki Ribera del Xúquer” apzīmētā produkta kvalitātes standartos noteikti dažādi robežlielumi atkarībā no bojājumu veida, kā arī tie, kas ir pieņemami attiecībā uz nestandarta augļiem,

— apaļu estētiska rakstura bojājumu (kas nekādā veidā neietekmē augļa mīkstumu) laukums atbilst aplim, kura maksimālais diametrs ir 1,5 cm. Maksimālā pieļaujamā atkāpe ir 2 cm2 un nekad nepārsniedz 20 % augļa. Abos ar aizsargāto cilmes vietas nosaukumu “Kaki Ribera del Xúquer” apzīmētā produkta kvalitātes standartos noteikti dažādi robežlielumi atkarībā no bojājumu veida, kā arī tie, kas ir pieņemami attiecībā uz nestandarta augļiem.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Noteiktajā ģeogrāfiskajā apgabalā jāveic visi ražošanas posmi.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Lai sekotu pareizai aizsargātā cilmes vietas nosaukuma un logotipa izmantošanai, kontroles struktūra var pārbaudīt katra ekonomikas dalībnieka tirdzniecības etiķetes. Tajās obligāti iekļaujama norāde “aizsargāts cilmes vietas nosaukums “Kaki Ribera del Xúquer””.

4. Ģeogrāfiskā apgabala īsa definīcija

Ražošanas apgabalā iekļautas šīs kultūras prasībām atbilstīgas zemes šādu pašvaldību teritorijā: Albalat de la Ribera, Alberic, Alcàntera de Xúquer, Alcàsser, L’Alcúdia, Alfarp, Algemesí, Alginet, Almussafes, Alzira, Antella, Bartxeta, Beneixida, Benicull de Xúquer, Benifaió, Benigànim, Benimodo, Benimuslem, Carcaixent, Cárcer, Carlet, Catadau, Corbera, Cotes, Cullera, L’Ènova, Favara, Fortaleny, Gavarda, Genovés, Guadassuar, Llaurí, Llombai, Lloc Nou d’en Fenollet, La Llosa de Ranes, Llutxent, Manuel, Masalavés, Monserrat, Montroy, La Pobla del Duc, La Pobla Llarga, Picassent, Polinyà de Xúquer, Quatretonda, Rafelguaraf, Real de Montroy, Riola, Rotglà i Corberà, Sant Joanet, Sellent, Senyera, Sollana, Sueca, Sumacàrcer, Tous, Turís un Villanueva de Castellón y Xàtiva, kas visas atrodas Valensijas autonomā apgabala Valensijas provincē.

5. Saikne ar ģeogrāfisko apgabalu

5.1. Ģeogrāfiskā apgabala specifika

Priekšvēsture

Persimons jeb Japānas hurma ir ebenkoku dzimtas (Ebenaceae) augļkoks, kura dzimtene ir Ķīna, kur tā audzēšana aizsākās VIII gs.; Rietumeiropā hurmas audzēšanu aizsāka XIX gs. otrajā pusē, Spānijā šī kultūra parādījās XIX gs. septiņdesmitajos gados. Mūsdienās šai valstī to audzē galvenokārt Valensijas apgabalā, kur atrodas ar aizsargāto cilmes vietas nosaukumu “Kaki Ribera del Xúquer” apzīmētā produkta ražošanas apgabals, kur saražo 50 % no kopējā produkcijas daudzuma.

Hurma ‘Rojo Brillante’ izveidojās spontāni pēc tam, kad tika iesētas sēklas pie kāda Carlet pašvaldības zemesgabala robežas. Vēlāk, ap 1960. gadu, pirmā viendabīgā plantācija tika izveidota Alcúdia pašvaldības teritorijā, un tā bija sākums straujai šķirnes attīstībai reģionā.

Dabas faktori

Ribera del Xúquer ir teritorija, kurā ietilpst Júcar (valensiešu dialektā Xúquer) upes un tās pieteku piekrastes pašvaldības Valensijas provincē – gan Ribera Alta, gan Ribera Baixa pašvaldība, kā arī apkārtējās pašvaldības, kuru teritoriju šķērso upe Xúquer un tās pietekas. Tā atrodas Valensijas provincē, un to ieskauj plaša kvartāra periodā veidojusies ieleja vai aluviālais līdzenums, kuru šķērso upe Xúquer un tās pieteka Magro.

Liela daļa zemju, ko izmanto šai kultūrai, atrodas zemajā upju Júcar un Magro ielejā, kur sastopamas barības vielām ļoti bagātas, blīvas augsnes. Tās ir aluviālas augsnes, ko veido Júcar un tās pieteku straumes sanesas no kalnu masīviem. Turklāt ielejas lēzeno nogāžu zemākajā daļā sastopamas sārtas, mīkstas koluviālas augsnes, kuras ir ļoti piemērotas intensīvai izmantošanai.

Pašvaldības teritorijā klimats ir maigs, gada vidējā temperatūra ir 17 °C, janvāra vidējā temperatūra ir no 9 °C līdz 10 °C, savukārt augustā – no 24 °C līdz 25 °C. Tā kā mākoņu ir maz, vidējais nokrišņu daudzums nepārsniedz 400–500 mm gadā. Turklāt kultūraugus no salnām pasargā apkārtējie kalni, jo īpaši pieteku ielejās.

5.2. Produkta specifika

‘Rojo Brillante’ ir apgabalam raksturīga šķirne, kas radusies kādas citas vietējās šķirnes spontānas mutācijas rezultātā un kas tādējādi ir lieliski pielāgojusies Ribera del Xúquer apgabalam, kur šo kultūru izmanto optimālā veidā.

Hurmām, ko audzē apgabalā, uz kuru attiecas šis aizsargātais nosaukums, ir lielāka augstuma un diametra attiecība un izteikti smailāka forma. “Kaki Ribera del Xúquer” atšķirīgā iezīme ir tā smailā forma, kas ir nedaudz garenāka par parasto, un tās garuma un diametra proporcija attiecīgi ir lielāka, tādējādi ar šo aizsargāto nosaukumu apzīmētā produkta ražošanas apgabalā iegūtajiem augļiem piešķirot tiem raksturīgo formu, līdztekus tam šiem augļiem ir arī nedaudz lielāks vidējais kalibrs nekā augļiem, kas audzēti citos ražošanas apgabalos, ņemot vērā apgabala maigo klimatu un to, ka nav krasu temperatūras svārstību.

“Kaki Ribera del Xúquer” ir raksturīga koši sarkana krāsa un salda garša, kad tas, pateicoties apgabalā valdošajiem apstākļiem, ir nogatavojies agrāk; augli var novākt arī, pirms tas nogatavojies, un savelkošās garšas samazināšanas tehnika ļauj to laist tirgū, tiklīdz tā mīkstums ir stingrs, ļoti salds un tam ir tipiskā tās hurmas garša, ko ražo Ribera del Xúquer reģionā.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Par Ribera del Xúquer reģionu teic, ka tas ir hurmas ‘Rojo Brillante’ šūpulis, jo tieši šajā reģionā spontānas mutācijas rezultātā radās šī šķirne; pašlaik tā ir labi iesakņojusies gan reģionā, gan tirgū.

Noteiktā ģeogrāfiskā apgabala augsnes un klimatisko apstākļu specifika izpaužas hurmai raksturīgajās īpašībās.

Maigais klimats Vidusjūras tuvuma ietekmē apvienojumā ar kultūraugiem aizņemto koluviālo augsni, kas veidojusies Júcar un Magro straumju ietekmē, kuras iekļauj reģionu, piešķir “Kaki Ribera del Xúquer” galvenās atšķirīgās iezīmes, proti, izteiktāku smailu formu, kas izpaužas augstākā augstuma un diametra attiecībā, lielākā izmērā un īpašā nokrāsā tad, kad auglis ir nogatavojies.

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.agricultura.gva.es/modificacion_pc_kakiriberadelxuquer

(1) OV L 343, 14.12.2012., 1. lpp.